Diari Oficial de la Generalitat Valenciana


Sumari del DOGV 4048, del 23-07-2001 (2001/7210)

ORDRE de 17 de juliol de 2001, de la Conselleria d'Economia, Hisenda i Ocupació, per la qual es regulen les operacions de tancament de l'exercici 2001, en relació amb la comptabilitat de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2001/07/17/(1)/dof/vci/html**

### Dades del document

Número de DOGV
:   4048

Data del DOGV
:   23-07-2001

Secció del DOGV
:   I. DISPOSICIONS GENERALS

Número del document
:   2001/7210


Data del document
:   17-07-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * comptabilitat pública
    * tancament de comptes
    * legislació
    * exercici pressupostari
    * execució del pressupost
    * gestió comptable

ORDRE de 17 de juliol de 2001, de la Conselleria d'Economia, Hisenda i Ocupació, per la qual es regulen les operacions de tancament de l'exercici 2001, en relació amb la comptabilitat de la Generalitat Valenciana. [2001/X7210]
  
Les actuacions que el Govern Valencià està impulsant en matèria de modernització de la gestió economicofinancera de la Generalitat Valenciana, així com la imminent implantació de l'euro com a moneda única, condicionaran de forma determinant el procés de tancament comptable i pressupostari de l'exercici 2001.
  
Dins d'aquestes actuacions, les que incidiran de forma rellevant en aquest procés, independentment de la complexitat que ja suposa per si la mateixa transició a l'euro, són fonamentalment dues:
  
a) L'entrada en vigor del nou Pla General de Comptabilitat Pública en l'àmbit de la Generalitat Valenciana, a partir de l'1 de gener de 2002.
  
b) La definitiva implantació del projecte Econòmic, l'aplicació del qual es produirà en tota la seua extensió també des de l'1 de gener de 2002.
  
Respecte a la primera actuació, cal destacar que aquesta suposarà una necessària i profunda modificació en la classificació econòmica del pressupost, així com en el procés de liquidació i formulació dels Comptes Anuals de la Generalitat. Això requereix sens dubte un procés de transició que exigeix anticipar els terminis de tancament respecte a exercicis anteriors, tenint en compte especialment les adaptacions que s'han de dur a terme al si del sistema d'informació vigent en la Generalitat.
  
Respecte a la segona, cal assenyalar que la implantació definitiva del projecte Econòmic implica la introducció d'un sistema d'informació totalment nou que afectarà tots els òrgans que de forma descentralitzada participen en la gestió econòmica de la Generalitat.
  
Cal concloure, per tant, que la implantació de l'euro, l'entrada en vigor d'un nou Pla de Comptabilitat Pública, així com la definitiva implantació del projecte Econòmic suposaran el canvi més profund que ha experimentat la gestió econòmica en la Generalitat des de la seua creació. I el cert és que aquest canvi permetrà que l'administració pública valenciana puga millorar l'eficàcia i l'eficiència en una gestió que certament es veurà enormement potenciada quant a la seua qualitat i abast.
  
Cal tenir en compte, tanmateix, que l'euro, el nou Pla Comptable i l'Econòmic exigeixen, atesa la seua complexitat i sofisticació dels processos que han completar-se perquè la seua implantació es duga a terme amb èxit, que el procés de tancament per a enguany presente especialitats que ja quedaren apuntades en la disposició addicional sisena de la vigent llei de pressupostos, per la qual es redueix el termini que, per a imputar obligacions a l'exercici, estableix l'article 21.b) del text refós de la Llei d'Hisenda Pública de la Generalitat Valenciana.
  
A aquest efecte, i per tal de poder escometre correctament tots els reptes que en qüestions de política pressupostària i gestió econòmica plantegen les circumstàncies i els fets mencionats anteriorment, s'ha considerat imprescindible ordenar de manera excepcional el tancament de l'exercici pressupostari del 2001, al voltant dels criteris bàsics següents:
  
- Ajustar els terminis tant per a la tramitació de documents comptables com de modificacions de crèdit.
  
- Aplicar un règim específic per a les despeses de tracte successiu.
  
- Assegurar la no iniciació d'actuacions administratives que no puguen ajustar-se en la seua execució comptable i pressupostària a les limitacions de la present ordre.
  
Tenint en compte tot això, i vist el que disposa el vigent text refós de la Llei d'Hisenda Pública de la Generalitat Valenciana,
  
ORDENE
  
Article 1. Del termini general per a la tramitació de documents comptables
  
El termini per a la tramitació i entrada en les intervencions delegades dels documents comptables pressupostaris i extrapressupostaris acabarà el 28 de desembre de 2001, amb les particularitats derivades, si és el cas, del que preveuen els articles següents.
  
Article 2. Assenyalament d'havers en el mes de desembre
  
Els havers i la paga extraordinària corresponent al mes de desembre seran satisfets conjuntament a partir del dia 20 d'aquest mes. Les variacions i les incidències del capítol I tindran entrada en les intervencions delegades fins al dia 14 de desembre.
  
Article 3. Ingressos en els serveis territorials
  
Independentment de complir el que disposa el Decret 105/1992, de 6 de juliol, sobre recaptació de les taxes, preus públics i sancions de la Generalitat Valenciana i l'Ordre de 26 de febrer de 1993, per la qual es desplega el decret esmentat, quant a la recaptació efectuada en l'última quinzena del mes de desembre, s'haurà de transferir abans de les 11.00 hores del dia 28 del mes de desembre, ultimat l'arqueig corresponent, al compte operatiu de la Tresoreria ?Generalitat Valenciana. Conselleria d'Economia, Hisenda i Ocupació?, la recaptació haguda fins aquest dia i les intervencions delegades en els serveis territorials comptabilitzaran els ingressos transferits.
  
En els serveis centrals de les distintes conselleries en les quals queden pendents de formalitzar ingressos en comptes restringits, tramitaran els documents propostes fins al dia 21 de desembre, data en què com a màxim hauran de tenir entrada, junt amb els seus justificants, en la Intervenció Delegada i es trametran a Tresoreria abans del 28 de desembre.
  
Article 4. Expedició i tramitació dels documents comptables relatius a l'estat de despeses del pressupost
  
1. Els serveis de gestió de les distintes conselleries podran proposar els documents comptables i tramitar a les intervencions delegades en els terminis següents:
  
a) Fins al dia 3 de setembre, quan es tracte de documents que inicien expedient de despesa (RA, A o, si és el cas, AD).
  
b) Fins al dia 15 de novembre, aquells documents que comprenguen les fases comptables ADO o O.
  
c) Fins a l'11 de desembre aquells documents que comprenguen la fase de proposta de pagament (fase comptable K).
  
2. En relació amb els fons de Caixa Fixa:
  
a) El dia 21 de desembre serà l'últim dia hàbil per a realitzar pagaments a càrrec d'aquests fons.
  
b) La data d'entrada en les intervencions delegades, per a la seua comptabilització, serà com a màxim fins al dia 28 de desembre.
  
c) Una vegada acabat l'exercici pressupostari i es procedisca a l'obertura del nou pressupost, amb la finalitat de tenir cobertura per als fons de Caixa Fixa, durant el primer mes de l'any, es donarà màxima prioritat als documents comptables que, segons l'Ordre de 3 de febrer de 1999, de la Conselleria d'Economia i Hisenda, són necessaris per a l'obertura d'aquestes caixes.
  
3. En relació amb els fons a justificar:
  
a) Les propostes de ?despeses a justificar» (documents ADOKJ i OKJ) tindran entrada com a màxim en les intervencions delegades el dia 7 de desembre,
  
b) En relació amb els lliuraments pendents de justificar, inclosos els previstos en l'apartat anterior, hauran de quedar íntegrament justificats, bé amb les justificacions de pagaments corresponents, bé amb lliurament de taló, pels fons lliurats i no justificats, a l'efecte de tenir entrada en les intervencions delegades abans del 19 de desembre.
  
c) No obstant el que diu l'apartat anterior, els fons lliurats a justificar per al pagament d'expropiacions, podran presentar-se en les intervencions delegades fins al dia 21 de desembre, el reintegrament dels fons no invertits, i fins al 28 del mateix mes, els comptes justificatius d'aquests fons.
  
Article 5. Tramitació d'expedients de modificació de crèdit
  
1. S'estableix el dia 3 de setembre com a data límit per a la recepció en la Sotssecretaria de Política Pressupostària i Tresor de les modificacions de crèdit a què es refereix l'article 16.a) de l'Ordre de 23 de febrer de 2001, de la Conselleria d'Economia, Hisenda i Ocupació.
  
2. Aquest termini no s'aplicarà a les propostes que donen cobertura a sentències judicials, i aquelles el finançament de les quals correspon a fons finalistes.
  
3. La Sotssecretaria de Política Pressupostària i Tresor, en tot cas i atenent criteris de política pressupostària, podrà proposar, al conseller d'Economia, Hisenda i Ocupació, la iniciació d'aquelles modificacions derivades del tancament de l'exercici i necessàries per a donar cobertura pressupostària a compromisos contrets, de reconeixement preceptiu o d'interés general, així mateix podrà instar d'ofici l'inici de qualsevol altra modificació de crèdit que considere necessària per a la correcta execució del pressupost, en els termes previstos en l'article 16.b de l'ordre mencionada.
  
4. En qualsevol cas, l'aprovació de les modificacions de crèdit a què es refereix el present article, comportarà necessàriament la possibilitat de tramitar els documents comptables necessaris per a la correcta execució del seu objecte. En aquest sentit, si és procedent, la tramitació dels documents esmentats no se subjectarà als terminis previstos en l'article 4 de la present ordre.
  
Article 6. De les despeses finançades amb fons finalistes
  
En relació amb les despeses finançades amb fons finalistes, i considerant el procediment de tramesa i justificació a què estan subjectes, les conselleries que els gestionen hauran de trametre la relació de saldos disponibles i d'autorització que no vagen a executar-se en el que resta d'exercici, abans del dia 20 de desembre, perquè puga procedir-se a realitzar els ajustaments necessaris, i així evitar desajustaments temporals entre els ingressos finalistes i les despeses afectades per aquells.
  
Article 7. De les formalitzacions
  
La Intervenció General, per conducte de les seues intervencions delegades, tramitarà tots aquells documents que siguen necessaris, fins al tancament de l'exercici, en aquells supòsits d'errades en els documents proposta o documents comptables, sempre que les disponibilitats pressupostàries ho permeten.
  
DISPOSICIONS FINALS
  
Primera. De les excepcions
  
Queda exclosa dels terminis i requisits establits en la present ordre, la tramitació dels documents que realitza l'organisme pagador de les ajudes FEOGA-Garantia en la Comunitat Valenciana, el qual en tot cas queda subjecte al 28 de desembre com a termini únic per a qualsevol de les operacions que haja de realitzar per al tancament del present exercici pressupostari.
  
Al mateix termini, i a les mateixes condicions, quedaran subjectes totes les actuacions que realitze el SERVEF en el capítol IV del seu pressupost en matèria de tallers de formació i inserció laboral i en programes de garantia, així com totes aquelles actuacions finançades o cofinançades amb fons finalistes, independentment del capítol pressupostari en què estiguen dotades.
  
Segona. Prohibicions
  
No es podrà autoritzar a partir de la data de publicació de la present ordre, cap acte administratiu l'execució del qual implique despesa pública, del contingut o de l'abast del qual es puga deduir la impossibilitat pràctica de la seua execució comptable i pressupostària dins dels terminis previstos en la present norma.
  
Tercera. Dels convenis i de les subvencions
  
Les conselleries hauran de trametre a la Conselleria d'Economia, Hisenda i Ocupació, en el termini màxim de 20 dies des de la publicació d'aquesta ordre, relació detallada i justificada de tots els convenis autoritzats per òrgan competent o subvencions subjectes a convocatòria pública publicades en el DOGV, abans de la data de publicació de la present ordre, i del contingut dels quals es puga desprendre de manera inequívoca la impossibilitat de pràctica de poder ajustar-se en la seua execució als terminis previstos en la present ordre.
  
La Sotssecretaria de Política Pressupostària i Tresor serà l'òrgan competent per a, si és el cas, autoritzar les excepcions, en els terminis i en les dates a què es refereix l'article 4 de la present ordre, en la tramitació dels documents comptables necessaris per a la correcta execució dels convenis o de les subvencions esmentats.
  
Quarta. Del desplegament de la present ordre
  
S'autoritza la Sotssecretaria de Política Pressupostària i Tresor i la Intervenció General a dictar les instruccions que siguen necessàries per a l'aplicació del que disposa la present ordre.
  
València, 17 de juliol de 2001
  
El conseller d'Economia, Hisenda i Ocupació,


Còpia Permalink ELI